b'\n_START_ARTICLE_\nKim Bendix Petersen\n_START_SECTION_\nTidlig liv\n_START_PARAGRAPH_\nPetersen ble f\xc3\xb8dt i K\xc3\xb8benhavn, og vokste opp i Hvidovre sammen med sin 3 \xc3\xa5r yngre bror og sine foreldre. Han hadde en ganske normal barndom og oppvekst. Han spilte fotball og hadde et visst talent, han ble \xc3\xa5rets spiller ett \xc3\xa5r i klubben sin. Som 15 \xc3\xa5ring i 1971 fikk han sin f\xc3\xb8rste platespiller og kj\xc3\xb8pte sine to f\xc3\xb8rste musikkalbum: Fireball av Deep Purple og Master of Reality av Black Sabbath. Han likte ogs\xc3\xa5 Led Zeppelin, og gitarlyden til Jimmy Page gjorde at han kj\xc3\xb8pte sin f\xc3\xb8rste gitar. Etter som han ble eldre ga han opp fotball og konsentrerte seg heller om musikken og utdannelsen. Han utdannet seg til kjemiker og arbeidet i en periode p\xc3\xa5 et laboratorium i Danmark.\n_START_SECTION_\nMusikalsk karri\xc3\xa8re\n_START_PARAGRAPH_\nPetersen ble med i sitt f\xc3\xb8rste band, Brainstorm, i 1973, hvor han spilte gitar. Det var med dette bandet han spilte sin f\xc3\xb8rste konsert i 1976. Bandet brukte ansiktsminke og alle hadde psevdonymer, Petersens var King Diamond. Sminken var sterkt influert av at Petersen s\xc3\xa5 Alice Cooper i K\xc3\xb8benhavn 3. september  1975 p\xc3\xa5 Welcome To My Nightmare-turneen. Han forlot Brainstorm i 1978 og begynte \xc3\xa5 synge i et annet lokalt hardrock-band med navn Black Rose. Bandet pleide \xc3\xa5 spille coverl\xc3\xa5ter av band som Deep Purple og Rainbow, men skrev ogs\xc3\xa5 egne l\xc3\xa5ter. I l\xc3\xb8pet av denne tiden begynte han \xc3\xa5 eksperimentere med skrekk- og horror-temaer, og skapte den kvasi-sataniske figuren han senere ble kjent for. Han forlot Black Rose etter ca. 10 konserter, i november 1980, da han ble rekruttert av punk metal-bandet Brats. I dette bandet m\xc3\xb8tte han Hank Shermann, Michael Denner og Timi Hansen. Petersen ville ikke synge punk, s\xc3\xa5 de ble enige om \xc3\xa5 skrive mer heavy materiale. Bandet hadde kontrakt med CBS og hadde allerede gitt ut ett album, men plateselskapet syntes n\xc3\xa5 at musikken var for heavy og nektet \xc3\xa5 gi ut plate nummer to. To av medlemmene sluttet i bandet, og de gjenv\xc3\xa6rende bestemte seg for \xc3\xa5 starte bandet Mercyful Fate i mars 1980.\n_START_SECTION_\nMercyful Fate\n_START_PARAGRAPH_\nMercyful Fate var pionerer og ledende under den f\xc3\xb8rste black metal-b\xc3\xb8lgen, sammen med Venom, Hellhammer og Bathory. Det gikk ikke mange \xc3\xa5rene f\xc3\xb8r King Diamond forlot Mercyful Fate og bandet ble oppl\xc3\xb8st etter \xc3\xa5 ha gitt ut 2 studioalbum. Mercyful Fate ble gjenforent i 1992 og holder fremdeles p\xc3\xa5 (2008).\n_START_SECTION_\nKing Diamond\n_START_PARAGRAPH_\nEtter at Mercyful Fate ble oppl\xc3\xb8st i 1985, startet Petersen et band basert p\xc3\xa5 artistnavnet hans; King Diamond. B\xc3\xa5de Hansen og Denner ble med i det nye bandet.\n_START_SECTION_\nSangteknikk og image\n_START_PARAGRAPH_\nKim Bendix Petersen er kjent for \xc3\xa5 synge falsett i store deler av sangene og ha en ekstrem stemmebruk. Han bidro p\xc3\xa5 Dave Grohls Probot-prosjekt, da Grohl ville bruke den spesielle stemmen. Petersen har ogs\xc3\xa5 v\xc3\xa6rt med p\xc3\xa5 \xc3\xa5 lage spesialeffektene i filmene Dykkerne og I Kina Spiser De Hund. Han bruker ogs\xc3\xa5 ansiktsmaling og fremst\xc3\xa5r som en satanisk figur p\xc3\xa5 scenen. Han hadde tidligere et menneskeskjelett ved navn Melissa som han hadde med p\xc3\xa5 scenen, men det ble stj\xc3\xa5let i Nederland p\xc3\xa5 midten av 1980-tallet.\n_START_SECTION_\nPrivatliv\n_START_PARAGRAPH_\nPetersen er gift for andre gang. F\xc3\xb8rst med Deborrah som han skiltes ifra i 1998, deretter giftet han seg i 2004 med ungarske Livia Zita, som var gjestevokalist p\xc3\xa5 King Diamond albumene The Puppet Master og Give Me Your Soul...Please. De bor sammen i Dallas, USA. _NEWLINE_I 2010 ble Petersen sendt til sykehus, og unders\xc3\xb8kelser viste at han hadde hatt flere hjerteinfarkt. Han undergikk en \xc3\xa5pen triple bypass-hjerteoperasjon.'